ལ་བསྟན་པའི་ཡུལ་དང་།གང་བསྟན་པའི་ཆོས་དང་།གང་དུ་བསྟན་པའི་གནས་དང་།གང་གིས་སྟོན་པའི་རྟེན་ནོ།།དང་པོ་ལ་བརྒྱད་དེ།སྔར་འཁྲིག་ཚིག་གི་སྐབས་སུ་བཤད་པ་ལྔའི་སྟེང་དུ།ཁྱིམ་པ་མོ་ཡིན་པ་སྟེ།ཁྱིམ་པ་མོ་ལ་སྟོན་པ་ལའོ་ཞེས་སོ།།སེལ་བ་རབ་བྱུང་མོ་ལ་ཁྲིམས་གྲོགས་མེད་པར་ཆོས་སྟོན་ན།ཉེས་བྱས་སོ།།བུད་མེད་མཁས་པའི་རང་བཞིན་ཅན་མ་ཡིན་པ་སྟེ།ལུང་རྣམ་འབྱེད་ལས་བུད་མེད་མཁས་པའི་རང་བཞིན་ཅན་གྱིས་གོང་ནས་གོང་དུ་དྲིས་པ་གཏན་ལ་དབབ་པ་བྱས་པ་དང་ཞེས་ལྟུང་མེད་དུ་གསུངས་སོ།།ངོ་མ་སྤོས་པ་སྟེ།བལ་ཁུར་བ་ལ་བཤད་པའི་གནད་ཀྱིས་ཤེས་སོ།་་་་་འདིར་བླ་མ་རྣམས་ནི་འདི་ལ་ཉི་མ་གཅིག་གི་དུས་ཡིན་པ་ཡན་ལག་ཏུ་དགོས་ཏེ།ཉི་མ་ཐ་དད་དུ་ཚིགས་རེ་རེ་བསྟན་པ་རྣམས་སྟབས་པས་ཚིགས་དྲུག་ལས་ལྷག་ཀྱང་ལྟུང་བར་མི་འགྱུར་བའི་ཕྱིར་ཞེས་འཆད་དོ།།འོ་ན་ཉི་མ་གཅིག་གི་དུས་ཡིན་པ་དེ་མེད་པའི་ཕྱིར་མཚན་མོ་བུད་མེད་ལ་ཚིགས་དྲུག་ལས་ལྷག་པར་ཆོས་བསྟན་ཡང་ལྟུང་བྱེད་འདི་མི་བསྐྱེད་པར་ཐལ་བར་འགྱུར་བ་ལས་བམ་པོ་ལྔ་བཅུ་པ་ལས།ཉིན་མཚན་གྱི་ཆ་ལ་ན་སྨད་པ་མེད་དོ་ཞེས་བཤད་དོ།།ཞག་གཅིག་གི་དུས་ཡིན་ཞེས་བརྗོད་ན་ཡང་མི་རིགས་ཏེ་ཐོ་རངས་བུད་མེད་ལ་ཆོས་ཚིགས་དྲུག་ལས་ལྷག་པར་སྟོན་པ་ན།བར་སྐབས་སུ་སྐྱ་རེངས་ཤར་ཏེ་ཞག་འཕོས་ན་དེའི་ཚེ་ན་ཆོས་ཀྱི་ཚིག་རྒྱུན་ཆགས་སུ་ཚིགས་དྲུག་ལས་ལྷག་པར་སྟོན་པ་དེ་ལ་ལྟུང་བྱེད་འདི་མི་བསྐྱེད་པར་ཐལ་བར་འགྱུར་ཏེ།ཞག་གཅིག་གི་དུས་ཡིན་པ་དེ་མེད་པའི་ཕྱིར་རོ།།དེས་ན་ཆོས་སྟོན་པའི་སྦྱོར་བ་གཅིག་གི་ཚིགས་ལྔའམ་དྲུག་ལས་ལྷག་པར་ཆོས་སྟོན་པའོ་ཞེས་སྦྱོར་བའི་ཡན་ལག་གི་སྐབས་སུ་སྦྱར་རོ།།གཉིས་པ་གང་བསྟན་པའི་ཆོས་ལ་བཞི་ལས།སངས་རྒྱས་ཀྱི་བཀའ་འམ་དེའི་བསྟན་བཅོས་ཡིན་པ་སྟེ།ཆོས་སོ་ཞེས་པ་དང་རྣམ་འབྱེད་འགྲེལ་ལས།ཆོས་ཞེས་བྱ་བ་ནི་སངས་རྒྱས་ཀྱིས་གསུངས་པའམ་སངས་རྒྱས་ཀྱི་ཉན་ཐོས་ཀྱིས་བཤད་པའོ་ཞེས་སོ།།དོན་བཤད་པ་ཡིན་པ་སྟེ།དོན་མི་འཆད་པར་ཚིག་འདོན་པ་ཡིན་ན་ལྟུང་མེད་དུ་གསུངས་པས་ཤེས་ཏེ།དུས་ཁྲིམས་འབོགས་པ་དང་ཡོན་ཆད་པ་དག་ནི་མ་ཡིན་ནོ་ཞེས་གསུངས་སོ།།ཚིགས་ལྔའམ་དྲུག་ལས་ལྷག་པར་ཚིགས་བཞིར་ལོངས་པ་སྟེ།ཚིགས་དྲུག་ལས་ལྷག་པར་རོ་ཞེས་པ་དང་།མ་རྣམས་ཀྱི།་་་་་ཊཱི་ཀ་ལས་ཐ་ན་ཚིགས་སུ་བཅད་པ་ཙམ་འདོན་ན་ཡང་ངོ་ཞེས་གླུ་ལེན་པ་ལ་བཤད་པའི་གནད་ཀྱིས་ཤེས་སོ།།སྔར་ཤེས་ལས་གཞན་ཡིན་